อัศฮาบุลก็อรยะฮ์

ชาวยาซีน หรือ อัศฮาบุลก็อรยะฮ์  เป็นวลีที่ชาวมุสลิมใช้อ้างถึงชุมชนโบราณที่กล่าวถึงในซูเราะฮ์ที่ 36 ของอัลกุรอาน ในฐานะ ชาวเมือง หรือ เจ้าของเมือง ที่ตั้งและผู้คนของเมืองนี้เป็นหัวข้อถกเถียงทางวิชาการอิสลามอย่างมาก
ในอัลกุรอาน.
ตามคัมภีร์กุรอาน อัลลอฮ์ได้ส่งนบีสองคน มายังชุมชนนี้โดยเฉพาะ เมื่อชาวเมืองปฏิเสธที่จะฟังคำพูดของพวกท่าน อัลลอฮ์จึงทรงส่งนบีคนที่สามมาเสริมกำลังพวกท่าน บรรดานบีบอกผู้คนว่า: "แท้จริงพวกเราถูกส่งมายังพวกท่าน" ชาวเมืองเยาะเย้ยสาส์นของบรรดานบีและกล่าวว่า “พวกท่านมิใช่ใครอื่น นอกจากเป็นสามัญชนเช่นเดียวกับพวกเรา และพระผู้ทรงกรุณาปรานีมิได้ประทานสิ่งใดลงมา พวกท่านมิได้เป็นอื่นใดนอกจากกล่าวเท็จ” บรรดานบีตำหนิชาวเมืองโดยกล่าวว่า: "พระเจ้าของเราทรงรู้ดียิ่งว่า แท้จริงเราถูกส่งมายังพวกท่านอย่างแน่นอน และไม่มีหน้าที่อื่นใดแก่พวกเรานอกจากการประกาศเชิญชวนอันชัดแจ้งเท่านั้น"
คัมภีร์กุรอานกล่าวต่อไปว่าบรรดานบีถูกคุกคามด้วยการขว้างก้อนหินและทรมาน แต่พวกเขาปฏิเสธที่จะยอมจำนนและยังคงเตือนประชาชาติให้ยุติวิถีทางที่ผิดบาป จากนั้นมีชายคนหนึ่งจากสุดหัวเมืองได้มาอย่างรีบเร่ง ได้เตือนสติผู้คนให้เชื่อสาส์นนั้นและกล่าวว่า: "โอ้หมู่ชนของฉันเอ๋ย! จงปฎิบัติตามบรรดาฑูตเหล่านี้เถิด พวกท่านจงปฏิบัติตามผู้ที่มิได้เรียกร้องรางวัลใด ๆ จากพวกท่าน และพวกเขาเป็นผู้ที่อยู่ในแนวทางที่ถูกต้อง" โองการต่อไปนี้อธิบายถึงทางเข้าของชายผู้นั้นใน "สวน" (ญันนะฮ์) ซึ่งหมายถึงสวรรค์ นักวิชาการบางคนตีความว่าชายผู้ศรัทธานั้นเสียชีวิตเพราะศรัทธาของเขา
รายงานการตีความ.
อรรถกถาอัลกุรอานในสมัยคลาสสิกนิยมระบุ "ชาวเมือง" เข้ากับนครอันฏอกียะฮ์ อย่างไรก็ตาม นักวิชาการที่ระบุเมืองนี้เข้ากับอันฏอกียะฮ์ (อันทิโอก) ยังคงถกเถียงเรื่องวันที่เกิดเหตุการณ์ กลุ่มหนึ่งเชื่อว่าเหตุการณ์นี้เกิดขึ้นหลังอีซาและอธิบายว่า การที่อัลกุรอานใช้คำว่า "ทูต" ในเนื้อหานี้ไม่ได้สื่อถึงนบีสามท่าน แต่เป็น อัครทูตของอีซาสามท่านที่ถูกส่งไปเผยแผ่ที่อันฏอกียะฮ์ ชื่อผู้พลีชีพไม่ได้รับการระบุอย่างเปิดเผยในอัลกุรอานหรือฮะดีษ แม้ว่าเขาเป็นที่รู้จักกันในชื่อ ผู้ศรัทธาแห่งยาซีน อิบน์ กะษีรระบุไวเในตัฟซีร อัลกุรอาน 36 ว่าอ้างการบรรยายที่ระบุถึงสาวกทั้งสามที่ถูกส่งไป คือ ชัมอูน (ซีโมนเปโตร), ยูฮันนา (ยอห์น) และบุคคลที่สามคือบูลุส (เปาโล) นักอรรถกถาอีกกลุ่มที่เชื่อว่าเมืองนี้คืออันทิโอกอธิบายว่านี่คือรายงานเหตุการณ์ที่เก่ากว่านั้น และ "ทูต" สามคนที่ระบุถึงคือนบีที่มีชื่อว่าเศาะดูก มัสดูก และชะลูม
อับดุลลอฮ์ ยูซุฟ อะลีเชื่อมเรื่องราวนี้เข้ากับคำเทศนาของเปาโลกับบารนาบัสตามที่ปรากฏในกิจการของอัครทูต นครเยรูซาเลมไม่ได้รับการกล่าวถึงโดยตรงในอัลกุรอาน เช่นเดียวกันกับอันทิโอก
ชื่อของ 3 นบี.
ในตัฟซีรหลายท่าน ได้กล่างถึงชื่อของนบี 3 คนดังนี้
อิบน์ กะษีร ได้อ้างชุอัยบ์ อัลญะบาอีย์ว่า “ชื่อของเราะซูลสองคนแรกคือชัมอูน อัศศ็อฟฟา (ซีโมนเปโตร) และยูฮันนา (ยอห์น) ชื่อที่สามคือบูลุส (เปาโล) และเมืองนี้ชื่ออันทิโอก (อันฏอกียะฮ์)” และท่านก็ยังได้อ้างอิบน์ อิสฮากว่า เราะซูลสองคนแรกคือ ศอดิก และเศาะดูก คนที่สามคือ ชะลูม ซึ่งในทัศนะของอิบน์ อิสฮาก ท่านอิบน์ กะษีรได้ยอมรับในทัศนะนี้
อัลกุรตูบี ได้อ้างอัฏเฏาะบารี เราะซูล 2 คนแรกมีชื่อว่า ศอดิก และเศาะดูก คนที่สามมีชื่อว่า ชะลูม และท่านอ้างคนอื่นว่า 2 คนแรกมีชื่อว่า ชัมอูน และยูฮันนา
อิบน์ อับบาส ได้อ้างว่า เราะซูล 2 คนแรกมีนามว่า ซัมอาน อัลกินอานีย์ (ซีโมนเศโลเท) และตูมา (โธมัส) เราะซูลคนที่ 3 มีชื่อว่า ชัมอูน อัศศ็อฟฟา (ซีโมนเปโตร) แต่ตัฟซีรนี้มีปัญหาในเรื่องของผู้รายงานว่ามาจากอิบน์ อับบาสจริงหรือเปล่าจึงไม่สามารถเชื่อถือได้ อิมามญะลาลุดดีน อัสซุยูฏีเห็นด้วย และกล่าวว่าเป็นสายรายงานตัฟซีรนี้โกหก (มุฮัมมัด อัสซุดดี จากฮิชาม อิบน์ อัลกัลบี จากอบูศอลิห์ จากอิบน์ อับบาส)